ଚାଇନାରେ କୋଇଲା ଖଣି ଦୁର୍ଘଟଣା: ୧୬ ଶ୍ରମିକ ମୃତ…
ବେଜିଂ,୨୫।୯ : ଚାଇନାର ଗୁଇଝୋଉ ପ୍ରଦେଶର ପେନଝୋଉ ସହରରେ ଏକ କୋଇଲା ଖଣିରେ ଦୁର୍ଘଟଣା ଘଟିଛି। ଘଟିଥିବା ଏହି ଭୟଙ୍କର ଦୁର୍ଘଟଣାରେ ୧୬ ଜଣ ଶ୍ରମିକଙ୍କର ମୃତ୍ୟୁ ଘଟିଛି।  
ସମସ୍ତେ ଗୁଇଝୋଉ ପାନଜିଆଙ୍ଗ ରିଫାଇନ କୋଇଲା କମ୍ପାନୀର କର୍ମଚାରୀ ଥିଲେ। ଖଣି ମାଲିକ ସୋମବାର ସାଂଘାଇ ଷ୍ଟକ ଏକ୍ସଚେଞ୍ଜକୁ ଏହା ଜଣାଇଛନ୍ତି। ସାଂଘାଇ ଭିତ୍ତିକ ଖଣିଜ ପରାମର୍ଶଦାତା ମିଷ୍ଟେଲଙ୍କ ଅନୁଯାୟୀ, ଏହି ଦୁର୍ଘଟଣା ପରେ ପାନଝୋଉ ସହରର ସମସ୍ତ କୋଇଲା ଖଣିରେ କାମ ଗୋଟିଏ ଦିନ ପାଇଁ ବନ୍ଦ ହୋଇଯାଇଛି।

ଗୁଇଝୋଉର ଖଣି ସୁରକ୍ଷା ପ୍ରଶାସନ ନ୍ୟୁଜ ଏଜେନ୍ସି ରଏଟର୍ସକୁ କହିଛି ଦୁର୍ଘଟଣାର କାରଣ ସମ୍ପର୍କରେ ଏପର୍ଯ୍ୟନ୍ତ କୌଣସି ସୂଚନା ମିଳି ନାହିଁ। ମିଷ୍ଟେଲ କମ୍ପାନୀ ଅନୁଯାୟୀ, କ୍ଷେତ୍ରର ମୋଟ ଉତ୍ପାଦନ କ୍ଷମତା ବର୍ଷକୁ ପ୍ରାୟ ୫୨.୫ ନିୟୁତ ମେଟ୍ରିକ ଟନ। ଏହା ଚାଇନାର କୋକିଂ କୋଇଲା ଉତ୍ପାଦନ କ୍ଷମତାର ପ୍ରାୟ ୫ ପ୍ରତିଶତ।

ରାଷ୍ଟ୍ରାୟତ୍ତ ପାନଜିଆଙ୍ଗ କୋଇଲା ଏହାର ସମସ୍ତ ଖଣିରେ ସୁରକ୍ଷା ଯାଞ୍ଚ କରିବାକୁ ନିର୍ଦ୍ଦେଶ ଦେଇଛି । ଏହା ସହିତ ନିରାପଦ ଉତ୍ପାଦନ ନିଶ୍ଚିତ କରିବାକୁ ଅନେକ ପଦକ୍ଷେପ ନିଆଯାଇଛି। କମ୍ପାନୀ ପ୍ରାୟ ୧୭.୩ ନିୟୁତ ଟନ କ୍ଷମତା ବିଶିଷ୍ଟ ସାତୋଟି କୋଇଲା ଖଣି ଚଳାଇଥାଏ। ମିଷ୍ଟେଲଙ୍କ ଅନୁଯାୟୀ, ଯେଉଁ ଖଣିରେ ଦୁର୍ଘଟଣା ଘଟିଛି ଏହାର ବାର୍ଷିକ କ୍ଷମତା ୩.୧ ନିୟୁତ ଟନ।

ଚାଇନାରେ ଏହା ପ୍ରଥମ ଦୁର୍ଘଟଣା ନୁହେଁ; ପୂର୍ବରୁ ଅନେକ କୋଇଲା ଖଣିରେ ଏଭଳି ଦୁର୍ଘଟଣା ଘଟିଛି। ଫେବୃଆରୀରେ, ମଙ୍ଗୋଲିଆ ଅଞ୍ଚଳରେ ଏକ ଖୋଲା ଖଣି ଖନନ ଘଟଣାରେ ୫୩ ଜଣଙ୍କର ମୃତ୍ୟୁ ଘଟିଥିଲା।